Ville Valkonen

Ville Kalervo Valkonen (s. 2. tammikuuta 1988 Paimio) on suomalainen kokoomusta edustava poliitikko. Hän on toiminut kansanedustajana vuodesta 2022 lähtien. Aiemmin Valkonen oli Turun apulaispormestari vuosina 2021–2022. Vuosina 2020–2023 hän oli Varsinais-Suomen Kokoomuksen puheenjohtaja.

Valkonen on ollut Turun kaupunginvaltuutettu vuodesta 2017 lähtien ja Varsinais-Suomen aluevaltuuston jäsen vuodesta 2022 lähtien. Vuosina 2009–2016 hän istui Paimion kaupunginvaltuustossa.

 Elämäkerta ja ura 
Valkonen syntyi Paimiossa. Hän asui lapsuudessaan viisi vuotta Namibiassa ja aloitti peruskoulun siellä. Valkonen kirjoitti ylioppilaaksi Turun normaalikoulun IB-linjalta vuonna 2007.

Valkonen on valmistunut Turun yliopiston kauppakorkeakoulusta kauppatieteiden maisteriksi pääaineenaan laskentatoimi ja rahoitus. Hän oli opiskeluaikoinaan työharjoittelussa Suomen Kööpenhaminan-suurlähetystössä sekä toimi mm. Turun yliopiston ylioppilaskunnan puheenjohtajana ja Turun KY:n hallituksen jäsenenä.

Vuonna 2014 Valkonen toimi kokoomuksen eduskuntaryhmän ympäristö- ja energiapoliittisena neuvonantajana ja vuosina 2014–2015 talouspoliittisena neuvonantajana. Hän työskenteli vuosina 2015–2017 Petteri Orpon erityisavustajana ensin sisäministeriössä ja myöhemmin talouspoliittisena avustajana valtiovarainministeriössä.

Kuntavaaleissa 2017 Valkonen valittiin ensimmäistä kertaa Turun kaupunginvaltuustoon 706 äänellään. Hän toimi vuosina 2017–2021 Turun rakennus- ja lupalautakunnan puheenjohtajana.

Eduskuntavaaleissa 2019 Valkonen jäi Varsinais-Suomen vaalipiirissä ensimmäiselle varasijalle 4 377 äänellään.

Vuoden 2021 kuntavaaleissa Valkonen oli 1 138 äänellään kokoomuksen listan neljäs. Hän aloitti vaalien jälkeen Turun kaupunkiympäristöstä vastaavana apulaispormestarina.

Valkonen nousi eduskuntaan huhtikuussa 2022 edesmenneen Ilkka Kanervan tilalle. Hän toimi ensimmäisenä kautenaan perustuslakivaliokunnan ja sivistysvaliokunnan jäsenenä sekä sosiaali- ja terveysvaliokunnan varajäsenenä.

Eduskuntavaaleissa 2023 Valkonen valittiin jatkokaudelle Varsinais-Suomen vaalipiiristä 5 732 äänellään. Hän toimi Orpon hallituksen hallitusneuvotteluissa soteasioita käsitelleen Toimiva ja kestävä hyvinvointiyhteiskunta -työryhmän neuvottelijana. Valkonen on valtiovarainvaliokunnan ja perustuslakivaliokunnan jäsen sekä valtiovarainvaliokunnan verojaoston puheenjohtaja. Lisäksi hän on työelämä- ja tasa-arvovaliokunnan varajäsen.

Valkonen on kannattanut hyvinvointialueiden aluevaltuustoista ja aluevaaleista luopumista. Hänen mielestään aluevaalit ovat näennäisvaalit, sillä käytännössä aluevaltuutettujen liikkumavara on hänen mukaansa hyvin rajallinen. Aluevaltuustojen tehtävät tulisi hänen mielestään siirtää ensin aluehallituksille ja sitten sosiaali- ja terveysministeriölle ja valtiovarainministeriölle.

Huhtikuussa 2024 Valkosen perheeseen syntyi esikoislapsi.

 Näkemykset 
 Arvot 
Valkonen sijoittuu vaalikonevastausten perusteella keskusta-oikeistoon tai oikeistoon. Ylen vaalikoneessa Valkonen ei erotu vahvasti konservatiivina tai liberaalina. Helsingin Sanomien vaalikoneen käyttämällä GAL–TAN-jakaumalla Valkonen on keskellä. HS:n vaalikoneeseen Valkosen antamissa näkemyksissä korostuu voimakkaimmin oikeistolaiset mielipiteet.

 Vaalimenestys 
+KuntavaalitVuosiKuntaÄänimääräTulos2008Paimio85Valittiin.2012822017Turku70620211 138
+EduskuntavaalitVuosi (vaalipiiri)ÄänimääräTulos2015 (Varsinais-Suomi)3 036Ei valittu.2019 (Varsinais-Suomi)4 377Varalla.2023 (Varsinais-Suomi)5 732Valittiin.
+AluevaalitVuosi (alue)ÄänimääräTulos2022 (Varsinais-Suomi)2 050Valittiin.

Lähteet

Luokka:Nykyiset kansanedustajat
Luokka:Turun kaupunginvaltuutetut
Luokka:Paimion kaupunginvaltuutetut
Luokka:Kansallisen Kokoomuksen poliitikot
Luokka:Varsinais-Suomen vaalipiiri
Luokka:Vuonna 1988 syntyneet
Luokka:Elävät henkilöt
Luokka:Erityisavustajat
Luokka:Varsinais-Suomen aluevaltuutetut